Covid-19-entstof: SA’ners bekommerd oor newewerkings, proeweDie navorsers het bevind al hoe meer mense wêreldwyd is bereid om die entstof te gebruik. (Argieffoto: Graeme Robertson/AFP) Kommer oor die newewerkings van ŉ Covid-19-entstof en die tempo waarteen kliniese proewe gedoen word, is van die grootste redes waarom mense huiwerig is om teen die nuwe koronavirus ingeënt te word. Volgens ŉ studie van Ipsos en die Wêreld- Ekonomiese Forum is al hoe meer mense egter gewillig om die entstof te ontvang, sou dit beskikbaar wees. Uit die 15 lande waar die opname gedoen is, het die Verenigde Koninkryk (VK) die hoogste sogenaamde inentingsvoorneme gehad. Nege uit 10 Britse (89%) volwassenes wat aangedui het dat hulle nog nie teen Covid-19 ingeënt is nie, sê hulle sal wel die entstof ontvang indien dit beskikbaar is. In Desember 2020 het dié syfer in die VK op 77% gestaan. In Suid-Afrika het 61% van mense aangedui hulle is van voorneme om die entstof te gebruik. Dit is die derde laagste syfer van die 15 lande* waar die opname gedoen is. Die navorsers het bevind Suid-Afrikaners se voorneme om teen Covid-19 ingeënt te word, het sedert Augustus aansienlik verander – en dit sal waarskynlik aanhou verander tot daar meer sekerheid oor die beskikbaarheid van ŉ entstof is. Suid-Afrika se entstofprogram is die afgelope week tydelik opgeskort nadat dit aan die lig gekom het dat die AstraZeneca-entstof nie doeltreffend teen die sogenaamde Suid-Afrikaanse variant van die koronavirus is nie. Die land het reeds ŉ miljoen dosisse van dié entstof ontvang en nog ŉ halfmiljoen is op pad. Die regering beoog wel om voort te gaan met die Johnson & Johnson-entstof in die eerste fase van die entstofprogram. Navorsing het gewys dié entstof werk wel teen die Suid-Afrikaanse variant. Sterk teenkanting teen inenting is in Rusland (32%), Suid-Afrika (25%) en Frankryk (21%) waargeneem. In 11 van die 15 lande waar die opname gedoen is, stem die meeste mense saam dat hulle die entstof sal ontvang sodra dit beskikbaar is, of binne ŉ maand daarna. In Suid-Afrika sê 55% van mense wat aangedui het dat hulle van voorneme is om die entstof te ontvang, hulle sal dit dadelik, of binne ŉ maand ná beskikbaarstelling, ontvang. In bykans elke land is die twee grootste redes vir huiwerigheid om ingeënt te word egter kommer oor newewerkings en die spoed waarteen die middels getoets is. Sowat vier uit elke tien (39%) Suid-Afrikaners is bekommerd hieroor en voer dit aan as rede waarom hulle nie die entstof wil ontvang nie. Sowat 9% van Suid-Afrikaners wat nie ten gunste van die entstof is nie, wil in die algemeen geen entstof ontvang nie. Daar is uiteenlopende menings onder burgers van verskillende lande oor die kwessie of die entstof verpligtend moet wees. In Mexiko, Brasilië, Suid-Korea, Spanje, China, Italië, Kanada, die VK en Australië is ŉ volstrekte meerderheid ten gunste van verpligte inentings en in Japan en die VSA is die meeste mense ten gunste daarvan. In Duitsland en Frankryk is ŉ volstrekte meerderheid gekant teen verpligte inenting. In Suid-Afrika is mense nog grootliks verdeeld daaroor: Sowat 47% van mense is ten gunste van verpligte inentings en 50% van mense is gekant daarteen. Maroela Media het vroeër berig Solidariteit het ŉ omvattende regsmening van advokate ingewin wat wys dat enige eensydige besluit om inenting verpligtend in die werkplek te maak, nie in ŉ hof afgedwing sal kan word nie. Dirk Hermann, bestuurshoof van Solidariteit, het gesê dit sal onwettig vir ŉ werkgewer wees om ŉ werker te verplig om ingeënt te word en daar kan selfs aangevoer word dat dit strafregtelik en grondwetlik inbreuk maak op mense se persoonlike reg op liggaamlike integriteit. *Lande waar die peiling gedoen is: Verenigde Koninkryk, Brasilië, China, Mexiko, Italië, Spanje, Kanada, Suid-Korea, Australië, die VSA, Duitsland, Japan, Suid-Afrika, Frankryk en Rusland. *Die berig is gewysig sedert dit aanvanklik gepubliseer is. -Red